INFORMACIJA

O ČETVRTOM JAVNOM SLUŠANjU

ODBORA ZA ZAŠTITU ŽIVOTNE SREDINE NA TEMU:

„NACIONALNI PRIORITETI ZA MEĐUNARODNU FINANSIJSKU POMOĆ ZA PERIOD 2014-2017. GODINE, SA PROJEKCIJOM DO 2020. GODINE“, ODRŽANOM 04. NOVEMBRA 2013. GODINE

Odbor za zaštitu životne sredine je, na osnovu odluke donete na 29. sednici, održanoj 5. septembra 2013. godine, dana 4. novembra 2013. godine, održao Četvrto javno slušanje na temu: “Nacionalni prioriteti za međunarodnu finansijsku pomoć za period 2014-2017. godine, sa projekcijom do 2020. godine“.

Javnom slušanju su prisustvovali članovi Odbora: Milica Vojić Marković (predsednik), Ivan Karić, Aleksandra Tomić, Biljana Ilić Stošić, Dejan Nikolić, Živojin Stanković i Jelena Travar Miljević, kao i Dušan Milisavljević i Nevena Stojanović, zamenici člana i Aleksandar Radojević, narodni poslanik.

Učesnici javnog slušanja, bili su: Ognjen Mirić, zamenik direktora Kancelarije za evropske integracije i koordinator za fondove EU, Jovana Jarić, posebni savetnik ministra energetike, razvoja i zaštite životne sredine, Milanka Davidović, pomoćnik ministra poljoprivrede, šumarstva i vodoprivrede, Ljubinka Kaluđerović, sekretar Odbora za zaštitu životne sredine u Stalnoj konferenciji gradova i opština, Miloš Ignjatović, direktor Nacionalne agencije za regionalni razvoj, prof. dr Dragoljub Todić iz Evropskog pokreta u Srbiji, Goran Mitić iz Centra za razvoj društva, Dragana Milovanović, šef Odseka za strateško planiranje i međunarodnu saradnju u oblasti voda u Republičkoj direkciji za vode, Dušanka Samardžić, specijalni savetnik u Privrednoj komori Srbije, Ivana Vilotijević, zamenik sekretara u Sektoru za zaštitu životne sredine Grada Beograda, Zorica Marić, koordinator CIP programa za Srbiju u Ministarstvu finansija, Sanja Knežević Mitrović, savetnik za životnu sredinu u Kancelariji za evropske integracije, Biljana Jezdić, rukovodilac Grupe za projekte u Ministarstvu energetike, razvoja i zaštite životne sredine, Simo Cvetić, šef Odeljenja za infrastrukturu u Nacionalnoj agenciji za regionalni razvoj, Ratko Bajčetić, glavni inženjer – projaktant GIS u „Vodama Vojvodine“, dr Aleksandar Lučić sa Instituta za šumarstvo, Zlatan Jovanović, predsednik Opštine Bajina Bašta, dr Nebojša Marjanović, predsednik Opštine Boljevac, Milun Jovanović, zamenik gradonačelnika Grada Kraljeva, Zoran Mitić, zamenik predsednika Opštine Surdulica, Aleksandar Ćirić, načelnik Pirotskog okruga, Mina Novaković, rukovodilac Kancelarije za lokalni ekonomski razvoj Opštine Kladovo, Nela Cvetković, član Gradskog veća za naučno-tehnološki razvoj i ekologiju Grada Vranja, Jadranka Marčok iz „Eko lista“ Opština Bački Petrovac, Jovan Pavlović, direktor Kancelarije u Srbiji Regionalnog centra za životnu sredinu, Vladimir Pavlović iz Beogradske otvorene škole, Valentina Đureta iz Beogradskog fonda za političku izuzetnost, Meran Lukić iz Evropske banke za rekonstrukciju i razvoj i Maja Barać Stojanović iz Centralno-evropskog foruma za razvoj.

Otvarajući javno slušanje, predsednk Odbora Milica Vojić Marković rekla je da se ovo javno slušanje održava na predlog člans Odbora Ivana Karića, a da dokument o kom je na javnom slušanju reč, predstavlja strateški programski dokument, koji bi trebalo da omogući veću usklađenost međunarodne pomoći sa nacionalnim prioritetima. Istakla je da je pripremu dokumenta vodila Kancelarija za evropske integracije, što je podrazumevalo i sveobuhvatne konsultacije sa sektorskim radnim grupama, kao i aktivno učešće državnih organa, Delegacije EU u Srbiji, bilateralnih i multilateralnih donatora, predstavnika organizacija civilnog društva i lokalne samouprave. Podsetila je da ovaj dokument treba da bude usvojen na sedici Vlade. Sektoru životne sredine i klimatskih promena je posvećen Odeljak B6 ovog dokumenta.

U prvom delu javnog slušanja, prvo je govorio Ognjen Mirić, zamenik direktora Kancelarije za evropske integracije i koordinator za fondove EU. Zahvalio se na interesovanju narodnih poslanika da ovaj dokument bude predstavljen u Narodnoj skupštini, ali je dodao da su i predstavnici Narodne skupštine aktivno učestvovali u njegovoj izradi.

Predstavljajući dokument, rekao je da je to programski strateški dokument za planiranje međunarodne razvojne pomoći, a pripremljen je na osnovu sektorskih i međusektorskih strategija. Međutim, napomenuo je da je bilo problema prilikom definisanja ciljeva, prioriteta i mera, s obzirom na to da u Republici Srbiji trenutno postoji 106 sektorskih i 14 međusektorskih strategija. Istakao je da ovaj dokument obezbeđuje koordinaciju donatorskih aktivnosti, a sektori su definisani na taj način da budu relevantni za proces pristupanja EU i za društveno-ekonomski razvoj. Prilikom izrade dokumenta, odnosno formulisanja prioriteta mera i mehanizma za implementaciju projekata, uzeti su u obzir zaključci nezavisne evaluacije korišćenja međunarodne razvojne pomoći u periodu od 2007. do 2012. godine. Istakao je da dokument definiše devet sektora, od kojih je za ovaj odbor najinteresantniji sektor životne sredine i klimatskih promena, ali se i u pojedinim drugim sektorima nalaze pitanja od značaja za oblast životne sredine (kao npr. energetika, trasnport, reforma državne uprave). Tri su tematske oblasti: civilno društvo, mediji i kultura, jer se vodilo računa o metodologiji Evropske unije i o tome da bi sektorski pristup trebalo da podrazumeva i jasan institucionalni okvir za sprovođenje. Kroz sve sektore i tematske dokumente, prožimaju se multidisciplinarna pitanja, kao što su regionalni i lokalni razvoj i antidiskriminacija. Naglasio je da je ovakva podela odobrena i od strane Evropske komisije, što je važno ako se uzme u obzir da će Srbija u perspektivi koristiti fondove Evropske unije, koja će prilikom budućih planiranja svojih fondova, pratiti ovu podelu po sektorima. Rekao je da za svaki od sektora postoji određena vrsta hijerarhije, kao i definisanje opštih ciljeva i prioriteta. Objasnio je da se prioriteti sprovode kroz određene mere, dok se mere sprovode kroz pojedinačne projekte, pa je stoga moguće jasno videti na koji način će se određeni prioriteti sprovoditi. Novinu predstavlja to što na nivou prioriteta postoje pokazatelji napretka, tzv. indikatori, preko kojih će se na godišnjem nivou pratiti napredak u odnosu na prioritete i mere. Prioriteti i mere će u narednom periodu biti finansirani iz međunarodne pomoći, pa je važna koncentracija sredstava, tj. usmeravanje, u odnosu na definisane prioritete za određenu godinu. Kad su u pitanju prioriteti u sektoru životne sredine i klimatskih promena, a usmereni su na pravne tekovine EU, na čemu će u mnogome i biti fokus prilikom pregovora o pristupanju EU. Prioriteti u ovoj oblasti se uglavnom odnose na infrastrukturu i izgradnju kapaciteta, s tim što je naglasio da su sredstva ograničena, o čemu se mora voditi računa. U pogledu izvora finansiranja, istakao je da će u periodu od 2014. do 2020. godine, pomoć u implementaciji ovog dokumenta pružati instrument za pretpristupnu pomoć, kroz nacionalni program. Takođe, biće nastavljeni programi prekogranične i transnacionalne saradnje, gde će biti uveden i novi „Dunavski program“, koji će zameniti trenutno važeći program „Jugoistočna Evropa“, a uz određene reforme će biti nastavljeni i programi EU. Napomenuo je da bilateralni donatori polako napuštaju Srbiju, što podrazumeva i umanjenje sredstava, ali je naveo nekoliko donatora koji će biti aktuelni u toku važenja ovog dokumenta (npr. Švedska, Švajcarska, Norveška, Nemačka) i koji će imati kontinuitet u pružanju podrške. Pomenuo je i međunarodne finansijske institucije, koje će takođe podržati sprovođenje ovog dokumenta. Osim toga, treba uzeti u obzir da postoji i mogućnost zaduživanja, kao i činjenicu da se veliki broj već odobrenih zajmova ne koristi, usled toga što nisu spremni projekti za njihovu realizaciju. Istakao je da će pored navedenih izvora finansiranja, to svakako biti i budžet Republike Srbije, na svim nivoima, tako da će biti neophodno izdvajanje određenih sredstava u tu svrhu. Naglasio je da se još uvek ne može sa preciznošću tvrditi koliko će ta sredstva iznositi, jer će to zavisiti od izvora, ali prema određenim najavama, instrument za pretpristupnu pomoć bi trebalo da iznosi oko 200 miliona evra na godišnjem nivou, što je iznos koji je i do sad bio aktuelan. Kad je u pitanju sprovođenje dokumenta, podsetio je da je opšta koordinacija u nadležnosti Kancelarije za evropske integracije, dok će u okviru sektorske koordinacije, u svakom od devet sektora koordinaciju sprovoditi ministarstvo nadležno za određeni resor, uz saradnju sa drugim ministarstvima koja će biti nadležna za sprovođenje pojedinačnih mera i projekata (u resorima koji imaju podeljenu nadležnost). Ovo podrazumeva postojanje hijerarhije i u pogledu planiranja, ali i praćenja realizacije pojedinačnih projekata, kao i izveštavanja. Istakao je da je Kancelarija za evropske integracije još 2009. godine kao mehanizam uspostavila sektorske radne grupe i obezbeđuje koordinaciju svih aktera unutar Vlade, kao i institucija civilnog društva, koje takođe učestvuju u radu sektorskih radnih grupa. Naglasio je da za sprovođenje projekata koji se finansiraju iz pomenutih izvora, ne postoji uniforman način, već se moraju uzimati u obzir pravila koja primenjuju donatori. Pomenuo je i metodologiju za odabir infrastrukturnih projekata, koja je sačinjena u saradnji sa resornim ministarstvima, a odnosi se na nekoliko sektora u kojima se infrastrukturni projekti i sprovode, a to su: saobraćaj, energetika, životna sredina i poslovna infastruktura. Ovo će podrazumevati stratešku relevantnost projekata, spremnost u smislu urbanističke i projektno-tehničke dokumentacije, kao i postojanje kapacitetea da se projekat realizuje. Do sad je definisano 96 strateških projekata za pomenuta četiri sektora, a za svaki od projekata će biti pripremljena analiza nedostataka, odnosno spremnosti projekata, koja će biti osnova za buduće planiranje. Izrado ovog dokumenta je rukovodila Kancelarija za evropske integracije, a pripremljen je u saradnji sa svim nadležnim organima, uz održavanje širokih konsultacija, kako sa civilnim društom, tako i sa lokalnim samoupravama (preko Stalne konferencije gradova i opština). Istakao je da bi dokument trebalo da bude usvojen na jednoj od narednih sednica Vlade, posle čega će poslužiti kao osnov za dalje planiranje međunarodne razvojne pomoći. Najpre će se početi sa pripremom srednjoročnih planova, po sektorima, a biće izrađen i poseban srednjoročni dokument za oblast životne sredine, kojim će biti definisani prioriteti i mere koje će biti finansirane iz instrumenta za pretpristupnu pomoć, za period od 2014. do 2016. godine. Planirano je da do kraja naredne godine bude izrađen srednjoročni plan o potrošnji IPA sredstava, kao i godišnje alokacije za svaki od sektora.

Ljubinka Kaluđerović, sekretar Odbora za zaštitu životne sredine u Stalnoj konferenciji gradova i opština, zahvalila je na mogućnosti da se na javnom slušanju čuje stav lokalnih samouprava o ovom dokumentu. Ona je najpre ukratko predstavila svoju organizaciju, rekavši da je Nacionalna asocijacija lokalnih vlasti u Srbiji nastala 1953. godine i da ove godine slavi 60 godina postojanja. Kao specifičnost je istakla da u radu Stalne konferencije učestvuje 169 gradova, opština i gradskih opština, što podrazumeva da je više članica ove organizacije, nego što je jedinica lokalne samouprave. Naglasila je da je, po mišljenju predstavnika Stalne konferencije, ovaj dokument jedan od dokumenata donetih na najtransparentniji način. Rekla je da je Kancelarija za evropske integracije prepoznala Stalnu konferenciju kao partnera, a njeni predstavnici su zauzeli mesta članova u svim sektorskim radnim grupama, u kojima postoji nadležnost jedinica lokalne samouprave. Istakla je da su komentari na dokument dostavljeni u oblastima javne uprave, energetike, životne sredine i iz tematskih oblasti koje se odnose na civilno društvo i medije. U Stalnoj konferenciji smatraju da je posle dužeg vremena sačinjen sveobuhvatan dokument, koji je strukturiran na osnovu metodologije koja se dosledno sprovodi, kao i da su u oblasti životne sredine, među mnoštvom dokumenata koji su u međuvremenu doneti, prepoznati prioriteti. Primedba je to što u okviru dokumenta nije jasno izražena podela nadležnosti, što bi moglo da predstavlja problem u realizaciji, pa smatra da bi ovo već u narednoj fazi trebalo definisati. Iznela je i jednu tehničku primedbu koja se odnosi na to da je prevod ovog dokumenta na srpski jezik dostavljen prekasno, tako da nije ostalo dovoljno vremena za kvalitetne konsultacije u okviru jedinica lokalne samouprave. Međutim, naglasila je da primedbe Stalne konferencije nisu suštinske u tom smislu da narušavaju koncept dokumenta. Takođe, ukazala je na važnost da se u naredom periodu pažnja usmeri na definisanje kratkoročnih i srednjoročnih planova.

Jovana Jarić, posebni savetnik ministra energetike, razvoja i zaštite životne sredine, rekla je da ovo ministarstvo ima podsektorski pristup, u skladu sa predstojećim skriningom. Definisani su sledeći podsektori: kvalitet vazduha, upravljanje otpadom, kvalitet voda, zaštita prirode, sprečavanje i kontrola industrijskog zagađenja, hemikalije, buka, klimatske promene, kao i horizontalni zahtevi u oblasti zaštite životne sredine. Podsetila je da je sačinjen izveštaj EU o napretku i da on predstavlja objektivan pregled situacije u oblasti zaštite životne sredine, a zasniva se na problemima koji se odnose pre svega na finansiranje, usklađivanje zakonodavstva i međusektorsku saradnju, čije je unapređivanje vrlo važno, zbog podeljenih nadležnosti između nekoliko ministarstava, lokalnih samouprava, Pokrajinskog sekretarijata itd. Istakla je da će se tokom izlaganja fokusirati na četiri oblasti koje su prepoznate kao najproblematičnije, a to su: kvalitet vazduha, kvalitet voda, upravljanje otpadom i zaštita prirode. Rekla je da su problemi sa kvalitetom vazduha najviše prisutni u najvećim gradovima (Beograd, Novi Sad i Niš), dok je od manjih gradova najlošija situacija u Boru. Kategorizacija zona i anglomeracija u odnosu na kvalitet vazduha, usvojeni su u oktobru, a plan upravljanja kvalitetom vazduha je za sad usvojen samo u Boru, dok je u toku izrada ovih planova u Beogradu i Novom Sadu. Međutim, istakla je da su u pripremi strategije kojima je planirano poboljšanje kvaliteta vazduha. Podsetila je da se očekuje donošenje izmena i dopuna tri zakona – o zaštiti prirode, o upravljanju otpadom i o zaštiti životne sredine. Istakla je da su sve relevantne institucije bile uključene u izradu Nacrta zakona o izmenama i dopunama Zakona o upravljanju otpadom, tako da smatra da je nastao vrlo kvalitetan dokument. Istakla je takođe i da će sprovođenje EU direktive o upravljanju otpadom zahtevati najveća sredstva (pored direktive o upravljanju vodama), pre svega s obzirom na to da u Srbiji trenutno ima šest deponija koje su urađene u skladu sa zahtevima EU, a osim toga postoji veliki broj divljih deponija, kao i onih koje su zapravo smetlišta i koje ne zadovoljavaju kriterijume EU u pogledu zaštite životne sredine. Stoga smatra da će saradnja biti neophodna, i to najviše sa jedinicama lokalnih samouprava, imajući u vidu da su svi sistemi za upravljanje otpadom, usko povezani sa funkcionisanjem lokalnih samouprava. Rekla je da je, kad je u pitanju kvalitet voda, Republička direkcija za vode Ministarstva poljoprivrede, šumarstva i vodoprivrede najvećim delom zadužena za ovu oblast, ali i ovo ministarstvo sprovodi određene projekte koji se odnose na izgradnju postrojenja za tretman otpadnih voda, što smatra da će biti najskuplji deo zaštite životne sredine i ispunjavanja direktiva, kao i uslova za pridruživanje EU. U vezi sa zaštitom prirode, rekla je da su se definisanje i određivanje lokacija ekološke mreže EU Natura 2000, pokazali kao vrlo teški. Međutim, smatra da će donošenjem izmena i dopuna Zakona o zaštiti prirode, ovaj proces biti unapređen. Istakla je da je i u ovoj oblasti međusektorska saradnja vrlo značajna, s obzirom na podelu nadležnosti. Pored onoga što je već rečeno u pogledu finansiranja sprovođenja projekata u oblasti zaštite životne sredine, dodala je da Ministarstvo planira izradu strategije finansiranja, s obzirom na to da postoji nekoliko izvora finansiranja, a kako je veliki iznos sredstava u pitanju, neohodno je odrediti prioritete u odnosu na veličinu projekata. Trenutno se o izradi ovakve strategije obavljaju pregovori sa Ambasadom Švedske (jer je ta zemlja jedan od najvećih bilateralnih donatora), kako bi ona bila izrađena uz njihovu pomoć i na osnovu njihovih iskustava.

U diskusiji koja je usledila, učestvovali su: Milica Vojić Marković, Ognjen Mirić, Zlatan Jovanović, Aleksandar Ćirić, Jovana Jarić, Nela Cvetković i Ljubinka Kaluđerović.

Milica Vojić Marković je rekla da saradnja među sektorima, tačnije – odsustvo te saradnje, predstavlja čestu temu ovog odbora. Podsetila je da je Ognjen Mirić u svom izlaganju rekao da veliki broj zajmova ne koristimo zbog nespremnosti projekata, pa je želela da čuje nešto više o tome.

Ognjen Mirić je, odgovarajući na ovo pitanje, rekao da je u Ministarstvu finansija upravo urađena detaljna analiza svih sektora, u kojoj je predstavljen nivo apsorpcije sredstava u zavisnosti od tipa projekta. Istakao je činjenicu da se problemi ne rešavaju, a to su: imovinsko-pravni odnosi, nespremnost projektno-tehničke dokumentacije, kao i odobravanje zajmova u situacijama kad projekti još uvek nisu spremni za realizaciju. Stoga je istakao neophodnost sagledavanja nivoa spremnosti pre nego što zajam bude odobren i nađe se u skupštinskoj proceduri. Takođe je pomenuo i odluku Vlade prema kojoj je neophodno, u cilju odobravanja budućih zajmova da nivo apsorpcije u određenom sektoru bude 70%. Zbog toga bi trenutni fokus trebalo da bude na realizaciji odobrenih projekata kroz zajmove, kako bi uopšte postojala mogućnost da se razmišlja o budućim projektima kroz ovaj izvor finansiranja.

Zlatan Jovanović, predsednik Opštine Bajina Bašta, želeo je da dobije informaciju o strateškim projektima koji već postoje, o čemu je govorio Ognjen Mirić – koji su to projekti, kakva je uloga opština u njima, kao i zbog čega se ovi projekti ne realizuju. Govoreći o problemima u Opštini Bajina Bašta u oblasti životne sredine, za koje smatra da su po svom značaju prevazišli lokalni nivo, pomenuo je problem koji građani ove opštine imaju sa jezerom Perućac, odnosno sa plutajućom deponijom koja nastaje tako što otpad Drinom dolazi do jezera, gde ga brana zadržava. Istakao je da opština ima veliki problem u pogledu čišćenja ovog jezera, koje predstavlja i jedino kupalište za njene građane. Naveo je da se u toku letnje sezone, prilikom čišćenja jezera, iz njega izvadi oko 20 hiljada plastičnih kesa i velika količina drvenog otpada. Podvukao je da ovaj otpad ne dolazi iz Bajine Bašte, jer se mesto na kom se on taloži, u odnosu na nju nalazi uzvodno. Smatra da je krajnje vreme da se država uključi u rešavanje ovog problema, u saradnji sa susednim državama, kako bi on bio rešen na sistematski način. Rekao je da se za sad ovaj optad vadi iz jezera na najprimitivniji način – angažuju se ljudi da otpad vade rukama, iz čamaca, što je i skupo i rizično. Prethodne godine je nadležno ministarstvo pružilo pomoć u ovoj akciji, ali je ona ove godine izostala, pa je sve ostalo na građanima Bajine Bašte. Osvrnuo se i na problem sa postrojenjima za otpadne vode, pa je rekao da kanalizacija iz ove opštine, kao i iz okolnih naseljenih mesta, ide direktno u Drinu. Podsetio je da ova reka predstavlja resurs ne samo Srbije, već i Evrope, pa je istakao da projekte koji se odnose na očuvanje Drine, treba što više afirmisati.

Aleksandar Ćirić, načelnik Pirotskog okruga, pokrenuo je temu održivog razvoja i skrenuo pažnju na naše obaveze i na mogućnosti u tom pogledu. Pomenuo je primer Stare planine, kao zaštićenog područja i postavio pitanje na koji način će na ovom mestu biti moguće uskladiti održivi razvoj, uklanjanje otpada i razvoj privrede. Smatra da u tom smislu sve strukture treba da deluju zajedno, a da međusobna komunikacija treba da se zasniva na dugoročnim projektima.

Jovana Jarić se složila da postojanje zaštićenih područja i kod nas, kao i svuda u svetu, podrazumeva sukob interesa, jer je uvek prisutna potreba i da se formiraju industrijski sistemi i da se zaštiti priroda. Stoga ističe da treba pronaći balans, ali ne na uštrb prirode i prirodnih dobara.

Nela Cvetković, član Gradskog veća za naučno-tehnološki razvoj i ekologiju Grada Vranja, rekla je da je ovaj grad među prvima na teritoriji Srbije koji imaju sanitarnu deponiju, a projektom regionalne deponije koji je urađen, biće rešen problem upravljanja otpadom za ceo Pčinjski okrug. Međutim, izrazila je nezadovoljstvo saradnjom sa Ministarstvom energetike, razvoja i zaštite životne sredine i rekla da ono već duže vremena najavljuje da će Nacrt zakona o izmenama i dopunama Zakona o upravljanju otpadom biti objavljen, međutim to se još uvek nije desilo. Osim toga, smatra da jedinice lokalne samouprave, kao neko ko ima konkretne probleme u upravljanju otpadom, treba da budu uključene u kreiranje teksta ovog zakona, a ne samo da daju komentare nakon što je on već izrađen.

Ljubinka Kaluđerović je rekla da nije zadovoljna načinom na koji je Stalna konferencija gradova i opština bila uključena u konsultacije povodom izrade Nacrta zakona o izmenama i dopunama Zakona o upravljanju otpadom. Izrazila je nadu da će saradnja ubuduće biti uspešnija.

Jovana Jarić je rekla da se Ministarstvo trudi da izađe u susret svim lokalnim samoupravama, ali s obzirom na to da smatra da je najbolji vid saradnje preko Stalne konferencije gradova i opština, takođe je izrazila želju da se buduća saradnja značajno popravi.

U drugom delu javnog slušanja, skupu se najpre obratio Miloš Ignjatović, direktor Nacionalne agencije za regionalni razvoj. Rekao je da je iz dosadašnjih izlaganja jasno da problem nije u nedostatku sredstava, već u ljudskom kadru koji će ta sredstva umeti da iskoristi na pravi način, kroz projekte kojima će se pomoći jedinicama lokalne samouprave. Istakao je da Nacionalna agencija sve svoje projekte sprovodi u skladu sa zakonima i propisima Republike Srbije koji se odnose na zaštitu životne sredine, što podrazumeva i to da ova agencija u okviru svojih finansijskih programa, ne podržava ni jedan projekat koji može imati negativan uticaj na okolinu. U okviru projekata za razvoj konkurentnosti, postoji mogućnost sufinansiranja do 50% određenih sredstava, u uvođenju ekoloških standarda ISO 14000. Takođe, u saradnji s Evropskom komisijom, vrši se sufinansiranje projekata do 50% opravdanih troškova. Pomenuo je problem koji lokalne samouprave imaju u pogledu nedostatka dovoljno obučenog kadra koji bi sprovodio projekte, pa je rekao da je agencija, u saradnji sa Građevinskim fakultetom u Beogradu i Katedrom za menadžment, tehnologiju građenja i informatiku, u prethodnoj godini održala obuke za 12 akreditovanih regionalnih agencija i predstavnike lokalnih samouprava, u cilju proširivanja njihovog znanja i kapaciteta. Rekao je i da će Nacionalna agencija, u saradnji sa USAID-om, u narednom periodu podržati 8 miliona dolara vredan projekat podrške razvoja privatnog sektora u južnoj i jugozapadnoj Srbiji.

Milanka Davidović, pomoćnik ministra poljoprivrede, šumarstva i vodoprivrede, pozdravila je otvoren dijalog koji se vodi na ovom javnom slušanju i rekla da bez sagledavanja svih problema u pojedinim sektorima i zahteva koji se pred nas postavljaju, ne može da bude ni dobrih rešenja. Dobro je poznato da politika životne sredine predstavlja jednu od najskupljih politika Evrospke unije, ali smatra da su određene lekcije naučene iz dosadašnjih propusta i da sve što smo sagledali i što smo do sada naučili u pogledu korišćenja sredstava, treba u narednom periodu na što efikasniji i ekonomičniji način iskoristiti, uzimajući u obzir sve raspoložive resurse. Kada je reč o pregovorima o pristupanju EU i pripremama za njih, rekla je da prostor postoji u pogledu dogovaranja o tranzicionim periodima, baš zbog toga što je u pitanju skupa politika, koja direktno ili indirektno utiče na privredne subjekte, bez kojih nema „punjenja budžeta“, a samim tim ni značajnijeg učešća naše privrede i čitave zemlje u evropskom prostoru, kom težimo. Složila se sa prethodnim govornicima da kvalitet voda, kao jedan od aspekata životne sredine, spada u najskuplji i najzahtevniji deo usklađivanja propisa sa EU, a nakon toga i implementiranja. Istakla je da su prenošenje i usklađivanje propisa koji regulišu ovu oblast, u velikoj meri već urađeni, kao i da su do sad najbolji rezultati postignuti upravo u tom delu, međutim, s obzirom na to da problem predstavlja implementacija, smatra da treba voditi računa o vremenskim okvirima koji se postavljaju. Podsetila je da i samim dokumentuom, koji je u finansisjkom smislu mnogo zahtevan, predviđeno da je za njegovo sprovođenje neophodno oko 4 milijarde evra. Međutim, prema određenim informacijama koje ovo ministarstvo ima, ta cifra je samo okvirna i moglo bi se reći da je potrebno od 4 do 8 milijardi evra. Rekla je da će donošenjem plana upavljanja vodama za sliv reke Dunav i programa mera, biti sagledane finansijske implikacije svih direktiva, a da je radi obezbeđenja održivosti mera koje će biti sprovedene, neophodno obezbediti povraćaj troškova u ovoj oblasti. Rekla je da je predviđeno da se u narednom periodu radi na intenziviranju aktivnosti koje se odnose na transponovanje pravnih akata i planiranje njihovog sprovođenja. Ovo se pre svega odnosi na donošenje strategije o upravljanju vodama na teritoriji Republike Srbije, koja bi trebalo da uspostavi dugoročni smer upravljanja vodama, a pratiće je i usvajanje nekoliko planova upravljanja vodama. Istakla je značaj učestvovanja Republike Srbije, odnosno nadležnih institucija, u međunarodnoj saradnji u oblasti voda, imajući u vidu da je oko 90% količine voda koje prolaze preko naše teritorije pre svega tranzitno, a samo oko 10% se formira na našoj teritoriji. Rekla je da međunarodna, a pre svega regionalna saradnja, obezbeđuje zaštitu interesa u oblasti korišćenja voda, zaštitu kvaliteta vode i zaštitu od štetnog dejstva voda.

Prof. dr Dragoljub Todić iz Evropskog pokreta u Srbiji, rekao je da je dokument o kom je reč, značajan strateški dokument. Međutim, s obzirom na to da je pisan na engleskom, a potom prevođen na srpski, određene formulacije su predugačke i teško razumljive. Takođe, stiče se utisak da su pojedini delovi samo prepisani iz metodologije EU, tako da u našim uslovima gube smisao, jer nisu dovoljno prilagođeni. Iznoseći opšti utisak o dokumentu, rekao je da nije jasno na koji način se došlo do liste prioriteta koji se u njemu nalaze. Složio se da s obzirom na tranzicionu situaciju u kojoj je naša zemlja poslednjih dvadesetak godina, sve predstavlja prioritet, ali da je u dokumentu trebalo da se nađu prioriteti za dobijanje međunarodne pomoći u naredne tri godine i da je u skladu sa tim trebalo makar na osnovu relativnih parametara odrediti jasniju listu prioriteta. Izrazio je dilemu povodom insistiranja na oblasti klimatskih promena i rekao da iz dokumenta nije jasno vidljivo da je za Srbiju ova oblast relevantna jedino u delu instrumenata koji se odnose na prilagođavanje klimatskim promenama, a nikako kad je u pitanju učestvovanje u merama mitigacije, uzimajući u obzir naš udeo u ukupnim globalnim emisijama. Smatra da ovaj deo dokumenta zaslužuje ozbiljnu rezervu. Ponovio je ono što je već isticano tokom današnjih izlaganja – da osnovni problem Srbije u procesu pridruživanja EU predstavlja sprovođenje propisa, a ne njihovo uvođenje. Naglasio je da je naš zakonodavni proces loš, a da se propisi donose „na slepo“, bez uzimanja u obzir to kakve će njihove implilkacije u narednim godinama biti, niti kakvo će opterećenje za privredu i građane predstavljati. Drugim rečima, ne sprovodi se kvalitetna analiza efeketa propisa, a bez nje ne mogu biti određeni ni prelazni rokovi, koji su nam u procesu pregovaranja neophodni. Istakao je da u okviru Poglavlja 27 nije dovoljno apostrofirana uloga civilnog društva, u svojstvu činioca kreiranja pomoći. Takođe, naglasio je da je uloga lokalnih samouprava u ovom dokumentu potpuno marginalizovana, pogotovo ako se uzmu u obzir ukupne nadležnosti koje one već imaju i one koje će tek dobiti u procesu sprovođenja propisa u oblasti zaštite životne sredine. Osvrnuvši se na deo koji se odnosi na finansiranje, istakao je da on ukazuje na prevaziđenost ovog dokumenta, zbog toga što su za polaznu osnovu u planiranju pomoći, uzeti iznosi predviđeni Nacionalnim programom, što smatra da je nerealno i da predstavlja samo lepe želje autora.

Goran Mitić, direktor programa u Centru za razvoj društva, istakao je da u postupku donošenja zakonodavnih propisa, nedostaje prethodna procedura, odnosno, predlog za donošenje zakona, uz osnovne doktrinarne postavke i uključivanje svih strana zainteresovanih za taj dokument. Takođe, nedostatak je i to što se uz nacrte zakona iz oblasti životne sredine, posebno uz one koji imaju finansijske implikacije, donose predlozi pravilnika i uredbi, a pojavljuju se istovremeno u proceduri donošenja važnih propisa. Kad su u pitanju ostale mere zaštite životne sredine, nedostaje okvir za osnivanje kapitalnog zelenog fonda za razvoj, koji bi u sebi imao i deo fonda za rizična ulaganja, na osnovu ekoloških inovacija koje se razvijaju ili su u ranom razvoju. Postavio je pitanje kako će se fondovima upravljati na decentralizovan, regionalan način, ako se uzme u obzir da sredstva više ne idu preko centralizovanih institucija. Kao deo uspostavljanja kontrolnih mera, izneo je ideju o formiranju saveta za izgradnju postrojenja za tretman neorganskog opasnog otpada, koji bi se sastojao od predstavnika države, nevladinog sektora i zainteresovanih strana, odnosno nosilaca investicija. Postojanjem ovakvog saveta, izbegla bi se nepotrebna odlaganja, usled nespremnosti bilo kog od učesnika u ovom procesu.

U diskusiji koja je usledila, učestvovali su: Milica Vojić Marković, Dragana Milovanović, Ratko Bajčetić, Ognjen Mirić i Vladimir Pavlović.

Milica Vojić Marković je postavila pitanje koje se odnosilo na problem otpadnih voda, a između ostalog je zanimalo kolika je usklađenost sa propisima EU postignuta u ovom delu.

Dragana Milovanović iz Republičke direkcije za vode, rekla je da je do sada transponovano 50-60% propisa, kad su u pitanju propisi u oblasti komunalno-otpadnih voda, ali da i ovde problem predstavlja implementacija. Problem takođe predstavlja i to što se direktiva iz ove oblasti odnosi samo na mesta koja imaju više od 2000 stanovnika, dok je naša politika u oblasti vodoprivrede bila da se ovo pitanje reši na nivou cele države, a ne samo u pogledu onoga što su zahtevi iz direktive. Istakla je da dolazi do razlika u procenama vrednosti, zbog toga što u određenim procenama nisu na adekvatan način sagledani sistemi prikupljanja i transporta komunalnih otpadnih voda, odnosno, ove procene su rađene na osnovu iskustava pojedinih drugih država koje su imale drugačiju polaznu osnovu. U Srbiji je do sad izgrađeno oko 50 postrojenja za prečišćavanje komunalnih otpadnih voda. Od toga je 26 u funkciji, a samo 8 ih radi onako kako je projektom predviđeno, dok je 24 postrojenja prestalo sa radom, jer nisu bila održiva, što iz finansijskih razloga, što zbog nedovoljnog broja stručnjaka koji bi radili na njima. Kad je u pitanju prenošenje direktiva koje se odnose na kvalitet voda, radi se u saradnji sa Ministarstvom energetike, razvoja i zaštite životne sredine. Smatra da je u odnosu na raniji period, od početka ove saradnje došlo do značajnih pomaka, a intenzivirane su i aktivnosti na početku praćenja prenošenja propisa. Istakla je da na osnovu Zakona o vodama, ova dva ministarstva veliki broj akata pripremaju zajedno, a u skladu sa kapacitetima, do sad je doneto oko 35 od ukupno 76 podzakonskih akata (dok je veći preostali deo pripremljen za donošenje). Planirano je da do kraja 2014. godine proces prenošenja propisa bude završen, a kad je proces implementacije u pitanju, on neće zavisiti samo od proceduralnih i administrativnih kapaciteta, već i od finansijskih.

Ratko Bajčetić, koordinator Biroa za poljoprivredni regionalni i ruralni razvoj Zelenih Srbije, rekao je da postoji veliki broj zakona koji su u međusobnom neskladu, ne samo u oblasti upravljanja vodama, već su između ostalog i tzv. krovni zakoni, koji su naknadno doneti, takođe u neskladu sa Zakonom o vodama. Stoga ističe da postoje određeni članovi koji bi trebalo da se menjaju. Podržao je sve ono što su poslednja dva govornika iznela, osim u delu koji se odnosi na klimatske promene, jer je u cilju sprečavanja budućih dešavanja pod uticajem klimatskih promena, neophodno donošenje strategije u ovoj oblasti. Istakao je da je važno klimatske promene analizirati u onom obimu u kom je moguće predvideti potencijalne posledice, odrediti amplitude događaja, verovatnoću dešavanja pojava i na osnovu svega toga napraviti strategiju, a iz nje bi kasnije mogli da budu doneti određeni akcioni planovi u oblasti klimatskih promena. Skrenuo je pažnju na to da pitanje šuma u ovom dokumentu nije zastupljeno. Istakao je da je pošumljenost na teritoriji AP Vojvodine veoma mala, kao i u određenim delovima brdsko-planiniskih područja Republike Srbije, gde erozivni procesi odnose velike količine zemljišta i na taj način utiču na smanjenje njegovog kvaliteta. Smatra da bi trebalo više napora uložiti u zaštitu od degradacije zemljišnih resursa. U okviru prioriteta u oblasti energetike, u delu dokumenta pod nazivom „Održivo korišćenje svih obnovljivih izvora energije“, s usmerenjem na biomasu, rekao je da ne vidi razlog zbog čega bi prednost bila data biomasi, za koju smatra da jeste jedan od najvažnijih održivih resursa, ali da će prioritet određivati ekološki i ekonomski kriterijumi, a ne administrativni. Kad su u pitanju prioriteti u oblasti poljoprivrede i ruralnog razvoja, smatra da ovde ne bi trebalo da se nađe ulaganje u preradu i plasman poljorivrednih proizvoda, zbog toga što su to nepoljoprivredne delatnosti, koje su tržišno orjentisane, a kao takve su do sad bile u povlašćenom položaju, pa su subvencije koje je država davala, uglavnom išle baš na preradu i plasman.

Ognjen Mirić je, komentarišući primedbe koje je izneo prof. Todić, objasnio da je ovaj dokument pisan na engleskom jeziku iz racionalnih razloga, jer su u izradi dokumenta učestvovali predstavnici donatorske zajednice. Napomenuo je da je na tekstu u međuvremenu došlo do određene pravno-tehničke redakcije, tako da je aktuelna verzija u tom smislu unapređena. Kad je u pitanju lista prioriteta, podsetio je da je na početku svog izlaganja izneo problem strateškog planiranja u Srbiji, usled postojanja velikog broja strategija, zbog čega i nije bilo moguće izvršiti potpuno preciznu prioritizaciju. Naglasio je da dokument ipak u odnosu na nacionalne prioritete sadrži prioritizaciju, u smislu fokusa na određene oblasti i njihovo finansiranje putem međunarodne razvojne pomoći. Nije se složio sa stavom da je marginalizovana uloga civilnog društva prilikom pisanja ovog dokumenta, s obzirom na to da je nevladinim organizacijama posvećen poseban deo, a određeni prioriteti ukazuju na to da je obraćena pažnja na njihovu ulogu, kako u pogledu izrade dokumenta, tako i u pogledu njihovih potreba koje će biti finansirane u narednom periodu.

Vladimir Pavlović iz Beogradske otvorene škole, ukazao je na potrebu koordinisanja prioriteta navedenih u dokumentu sa procesom pregovora o pristupanju EU. Istakao je da je politika životne sredine, ako se pogledaju prethodna iskustva država koje su u skorije vreme pristupile EU, oblast u kojoj su mnoge od njih imale problem. Smatra da bi trebalo da postoji konsenzus o kapacitetima za primenu ciljeva politika i odredbi pravnih tekovina EU koje ćemo preneti u naš pravni poredak. Izrazio je i bojazan da transponovane propise, nećemo moći da primenimo. Stoga je izneo predlog da se u narednom periodu organizuje serija ovakvih skupova, na kojima bi se došlo do zaključka koji su to prioriteti nad prioritetima i na kojima bi se realno sagledalo kojim finansijskim, institucionalnim i ljudskim resusrima raspolažemo, kao i da već sad otpočnu razgovori o dinamici prenošenja i primene propisa.

Predsednik Odbora je na kraju rekla da će Odbor za zaštitu životne sredine nastaviti započeti posao, koji se između ostalog ogleda i u tome da se za isti sto dovedu svi akteri koji se u našoj zemlji bave zaštitom životne sredine. Istakla je da za ovaj odbor civilni sektor predstavlja značajnog partnera, koji članovima Odbora može da da značajne savete. Takođe, Odbor će nastaviti da ukazuje na potrebu međusektorske saradnje, a to pokazuje i svojim primerom, organizujući sa drugim skupštinskim odborima zajedničke sednice, u cilju rešavanja multidisciplinarnih problema. Zahvalila je prisutnima na učešću i najavila održavanje narednog javnog slušanja ovog odbora za početak decembra.